EHTY:n neuvoa-antavan komitean päätöslauselma teräksen tuonnista Euroopan unioniin ja uhasta, joka kohdistuu Euroopan unionin teräsmarkkinoihin Yhdysvaltojen toimivaltaisissa elimissä käsiteltävänä olevien oikeustoimien vuoksi



Virallinen lehti nro C 371 , 01/12/1998 s. 0014 - 0015



EHTY:N NEUVOA-ANTAVAN KOMITEAN PÄÄTÖSLAUSELMA TERÄKSEN TUONNISTA EUROOPAN UNIONIIN JA UHASTA, JOKA KOHDISTUU EUROOPAN UNIONIN TERÄSMARKKINOIHIN YHDYSVALTOJEN TOIMIVALTAISISSA ELIMISSÄ KÄSITELTÄVÄNÄ OLEVIEN OIKEUSTOIMIEN VUOKSI (98/C 371/06) (hyväksytty yksimielisesti 342:sessa kokouksessa 23. lokakuuta 1998) EUROOPAN HIILI- JA TERÄSYHTEISÖN NEUVOA-ANTAVA KOMITEA, joka - viittaa aikaisempiin päätöslauselmiinsa, joissa käsitellään pelkästään tai osittain Euroopan unioniin suuntautuvaan tuontiin liittyviä ongelmia, ja erityisesti viimeisimpään, 14. maaliskuuta 1996 päivättyyn päätöslauselmaan (1), - viittaa komission esittämään terästeollisuuden ennusteohjelmaan vuoden 1998 toiselle puoliskolle ja koko vuodelle (2), jossa viitataan selvästi tuonnin kehitykseen JA TOTEAA SEURAAVAA: - maailman teräsmarkkinoilla tällä hetkellä vallitseva tilanne on hyvin huolestuttava. Kaakkois-Aasiasta alkaneella kriisillä on maailmanlaajuisia vaikutuksia. Se on vaikuttanut kaikkiin terästä tuottaviin ja myyviin maihin. Kaukoidän talousromahdusta seurasi teräksen kysynnän romahtaminen kyseisellä alueella, ja se muutti äkillisesti kaupan edellytyksiä, - Euroopan unioni on tähän mennessä ottanut vastaan erittäin suuren osan kyseisen kriisin vuoksi uudelleen suuntautuneesta kaupasta ja saanut kannettavakseen miltei ylivoimaisen taakan. Millään muilla markkinoilla, mukaan luettuna Yhdysvallat, ei ole kirjattu yhtä suurta tuonnin kasvua absoluuttisesti tai prosenttimääräisesti ilmaistuna, - terästuotteiden tuonnissa Euroopan unioniin tapahtui vuonna 1997 merkittävä 17 prosentin kasvu, ja tuonti kiihtyi nopeasti vuoden 1998 ensimmäisen kuuden kuukauden aikana kokonaiskasvun noustessa yli 70 prosenttiin. Tiettyjen litteiden tuotteiden osalta prosenttimääräinen kasvu oli vielä suurempi, - tonneissa tarkasteltuna ensimmäinen tuontiaalto kohdistui Italiaan, Espanjaan ja Saksaan, mutta muissakin maissa kirjataan tällä hetkellä merkittävää kasvua: Ranskassa + 265 %, Belgiassa ja Luxemburgissa + 264 %, Alankomaissa + 146 % ja Itävallassa + 74 %, - tuonnin kehitys on välitön seuraus Aasian talouskriisistä ja teräksen kysynnän romahtamisesta alueella. Suora tuonti tuolta alueelta kasvaa nopeasti, nousten 38 kilotonnista kuukaudessa vuonna 1997 299 kilotonniin kuukaudessa vuonna 1998, mikä merkitsee 685 prosentin kasvua. Tuonti Aasiasta edustaa nyt 21:tä prosenttia valmiiden EHTY-tuotteiden kaikesta tuonnista. Viime vuoden vastaavana ajanjaksona luku oli neljä prosenttia, - Kaukoidän kriisin aiheuttama teräksen kauppavirtojen vääristymä on vielä merkittävämpi tonneissa tarkasteltuna. Euroopan markkinoilla voidaan nyt havaita sellaisten tuotteiden tulva, jotka normaalisti olisi viety Kaukoidän markkinoille. Tässä suhteessa Keski- ja Itä-Euroopan maista, jotka ovat EHTY-tuotteiden tärkeimpiä alkuperämaita Euroopan unioniin suuntautuvassa viennissä, peräisin olevat tonnimäärät kasvoivat 32 prosenttia, Serbiasta/Montenegrosta tulleet 88 prosenttia ja Turkista tulleet 105 prosenttia, - kaikki viittaa siihen, että kyseinen suuntaus jatkuu tai jopa kiihtyy entisestään. Käytettävissä olevista, elokuuhun ulottuvista tuontilisenssejä koskevista tiedoista käy ilmi, että valmiita tuotteita koskevat lisenssihakemukset lisääntyivät 60 prosenttia. Talouskasvun hidastuminen leviää muille alueille, erityisesti Venäjälle ja Etelä-Amerikkaan, - samat syyt, jotka kasvattavat tuontia Eurooppaan, heikentävät vientimahdollisuuksia. Tämän vuoden kuuden ensimmäisen kuukauden aikana eurooppalaisten valmistajien vienti on laskenut 17 prosenttia. Aasiaan suuntautuva vienti, joka ennen edusti noin 30 prosenttia eurooppalaisten valmistajien viennistä, on laskenut 56 prosenttia. Yhdysvaltoihin suuntautuva vienti on laskenut 12 prosenttia, - tästä seuraa, että Euroopan unionista on ensimmäistä kertaa EHTY:n historiassa tullut teräksen nettotuoja. Jos tuonnin kasvu ja viennin taantuminen jatkuvat nykyistä tahtia koko vuoden 1998 ajan, Euroopan terästeollisuudessa syntyy miltei neljän miljoonan tonnin alijäämä, joka viime vuoden ylijäämään verrattuna merkitsee tonnimääräisesti 13-14 miljoonan tonnin menetystä tälle teollisuudenalalle, - Euroopan teräsmarkkinoille aiheutuvaa haittaa pahentavat kauppakäytännöt, joita harjoittavat eräät yhteisön ulkopuoliset maat, kun ne myyvät tuotteita selvästi alle Euroopan unionin markkinahinnan olevilla hinnoilla, - tällaiset kauppakäytännöt ovat usein seurausta tuista tai asianomaisten valmistajien harjoittamasta polkumyynnistä, - terästuotteiden polkumyynnin maailmanlaajuinen lisääntyminen aiheuttaa enenevässä määrin teräksen ohjautumista avoimille markkinoille, kuten Euroopan unioniin, - tässä suhteessa Yhdysvaltojen terästeollisuuden pyrkimys hankkia tuomioistuimessa korvauksia ja/tai saada aikaan laajamittaisia suojatoimenpiteitä muodostaa todellisen uhan Euroopan unionin markkinoille. Yhdysvaltojen markkinoiden sulkeminen saattaisi luoda kestämättömän tilanteen Euroopan markkinoille joko siten, että Euroopan unionin maat joutuvat Yhdysvalloissa oikeustoimien kohteeksi kauppaan liittyvissä asioissa tai siten, että sellaisista maista vietävä teräs, jotka joutuvat tällaisten toimien kohteeksi, ohjautuu Euroopan unionin markkinoille, - Euroopan terästeollisuuden tällä hetkellä kärsimillä liikevaihdon menetyksillä on vakavia vaikutuksia työllisyyteen, KEHOTTAA NÄIN OLLEN, ETTÄ EUROOPAN KOMISSIO - seuraa tarkasti tuonnin kehitystä määrien ja hintojen osalta sekä niiden vaikutusta Euroopan unionin valmistajien tilanteeseen, - suunnittelee välittömästi yleisen strategian, jolla se vastaa tilanteeseen, ja esittää komitealle tarkan suunnitelman tuontikriisin käsittelemiseksi ennen kuin se leviää muille aloille, - lähestyy yhteisön ulkopuolisia maita tavalla, joka on kaikkein soveltuvin ottaen huomioon sen, kuuluvatko nämä maat Maailman kauppajärjestöön vai eivät, sekä sen, millaiset suhteet niillä on Euroopan unioniin, ja kiinnittää näiden maiden huomion Euroopan terästeollisuuden ongelmiin ja tutkii mahdollisia ratkaisuja, - varmistaa sen, että kauppapolitiikan välineitä sovelletaan kokonaisvaltaisesti ja tehokkaasti Euroopan unionin terästeollisuuden ja sen työntekijöiden puolustamiseksi vilpillisiä kaupankäyntitapoja vastaan, mukaan luettuna lakisääteisen mahdollisuuden hyödyntäminen kanteen nostamiseksi vahingon uhan perusteella, - säilyttää ennakkovalvontajärjestelmän ja kaksinkertaisen tarkkailun järjestelmän, sillä jäsenvaltiot edelleen julkistavat kauppaa koskevat tilastonsa myöhässä, - kehottaa Yhdysvaltojen hallintoa korkeimmalla poliittisella tasolla huolehtimaan siitä, että toimenpiteet, joihin on ryhdytty maan kaupan ongelmien ratkaisemiseksi, olisivat asianmukaisia, oikein mitoitettuja ja todella kohdennettuja ongelmien alkulähteeseen, sillä on selvää, että eurooppalaiset valmistajat eivät ole myötävaikuttaneet Yhdysvaltojen markkinoilla vallitsevan huolestuttavan tilanteen kehittymiseen, he ovat toimineet näillä markkinoilla jo kauan, ja lisäksi Euroopan unionin vienti Yhdysvaltoihin on tänä vuonna pikemminkin vähentynyt kuin kasvanut, - pyrkii pysähdyttämään käynnissä olevan hintojen tuhoisan laskun tiedostaen, että tämänhetkinen teräsmarkkinoilla vallitseva kriisi on maailmanlaajuinen ongelma; vaatii oikeinmitoitettua ja vastuullista toimintaa tuojamailta; yhdessä Yhdysvaltojen hallinnon kanssa selvittää tarkoin harkittuja toimenpiteitä, joiden avulla voitaisiin estää markkinoiden täydellinen sulkeutuminen uhkaavan, teräsvalmisteiden kauppavirtojen vääristymisestä johtuvan kriisin seurauksena, sillä markkinoiden täydellinen sulkeutuminen vain pahentaisi tällä hetkellä teräsmarkkinoiden nykyisiä kriisejä, - vahvistaa, että oman kilpailukykyisen terästeollisuuden säilyttäminen on olennaisen tärkeää, kun pitkällä aikavälillä tarkastellaan Euroopan unionin mahdollisuuksia tuotantopohjana; jos Yhdysvaltojen markkinat sulkeutuvat, siitä seuraisi väistämättä, että Euroopan unionin terästeollisuus ja sen työntekijät joutuisivat ainoina maksamaan maailmanlaajuisen taloudellisen epävakauden vaikutukset teräsmarkkinoihin, minkä vuoksi komissiota kehotetaan ryhtymään täydentäviin toimenpiteisiin Euroopan unionin terästeollisuuden tulevaisuuden turvaamiseksi. (1) EYVL C 138, 9.5.1996. (2) EYVL C 233, 25.7.1998.